Hech qanday harbiy-siyosiy bloklarga qo‘shilmaslik O‘zbekistonning qat’iy siyosiy pozitsiyasi bo‘lib qoladi

Hech qanday harbiy-siyosiy bloklarga qo‘shilmaslik, boshqa davlatlarning harbiy bazalari va obyektlari O‘zbekiston hududida joylashishiga yo‘l qo‘ymaslik O‘zbekistonning qat’iy siyosiy pozitsiyasi bo‘lib qoladi. Bu haqda O‘zbekiston Respublikasi Prezidenti vazifasini bajaruvchi Shavkat Mirziyoyev Oliy Majlis Qonunchilik palatasi va Senatining 8-sentabr kuni bo‘lib o‘tgan qo‘shma majlisidagi nutqida aytib o‘tdi.

“Biz bundan buyon ham barcha xorijiy mamlakatlar, jahon hamjamiyati bilan samarali hamkorligimizni davom ettiramiz.
Bu borada O‘zbekistonning xalqaro miqyosdagi obro‘-e’tibori va pozitsiyasini yanada kuchaytirish maqsadida O‘zbekiston Respublikasining Tashqi siyosiy faoliyati konsepsiyasi faol amalga oshiriladi”, — dedi u.
“Hech qanday harbiy-siyosiy bloklarga qo‘shilmaslik, boshqa davlatlarning harbiy bazalari va obyektlari O‘zbekiston hududida joylashishiga, shuningdek, harbiy xizmatchilarimizning mamlakatimiz hududidan tashqarida bo‘lishiga yo‘l qo‘ymaslik, ilgarigidek, davlatimizning qat’iy siyosiy pozitsiyasi bo‘lib qoladi”, — qo‘shimcha qildi Shavkat Mirziyoyev.